Helsingin poliisilaitos ei aloita esitutkintaa tapauksessa, jossa Abdirahim Husu Hussein vaatii Jussi Halla-aholle rangaistusta kunnianloukkauksesta.

Jussi Halla-ahon toiminnasta ei aloiteta esitutkintaa. Matti Matikainen

Helsingin poliisilaitos tiedottaa, että se ei aloita esitutkintaa tapauksessa, jossa Abdirahim Husu Hussein vaatii Jussi Halla-aholle rangaistusta kunnianloukkauksesta. Asiassa ei tutkinnanjohtajan mukaan ole syytä epäillä rikosta.

Tapauksessa kaupunginvaltuutettu Hussein oli tehnyt Helsingin poliisilaitokselle rikosilmoituksen, jonka mukaan hän vaatii kansanedustaja Halla-aholle rangaistusta kunnianloukkauksesta.

Halla-aho julkaisi 4. marraskuuta Twitterissä tviitin, jossa puhui ”toisesta mamukuskista”, ja liitti siihen Ilta-Sanomissa julkaistun raiskausuutisen. Husseinin mukaan uutinen liitettiin hänen halventamisekseen ja häpäisemisekseen. Hän ei ole ollut osallinen tviitissä käytettyyn raiskausuutiseen.

Poliisin tutkinnanjohtaja katsoo, että Halla-aho ei tviitissään liitä Husseinia ja IS:n uutisessa mainittua taksikuskia toisiinsa sen takia, että Halla-ahon mielestä Husseinin alkuperäistviitin olosuhteet viittaisivat Husseinin liittyvän johonkin ulkomaalaistaustaisen henkilön tekemään seksuaalirikokseen jossakin taksissa.

Tutkinnanjohtajan mukaan Halla-aho käyttää IS:n uutista Husseinin narratiivin jyrkkään, mutta asiaperusteiseen sarkastiseen kritisointiin. Halla-ahon tviitin sarkastiset merkityssisällöt välittyvät tviitin rakenteen ja virkkeiden jäsentelyn ratkaisuihin.

Näin ollen poliisi katsoo, että Halla-ahon tviitissä on lähtökohtaisesti kyse sellaisen sallitun mielipiteen esittämisestä, jota ei tule rangaista kunnianloukkauksena. Tutkinnanjohtajan mukaan Hussein on poliitikko, joka osallistuu ennakkoluulottomasti ja joskus provosoivastikin julkiseen keskusteluun. Husseinin on näin ollen lähtökohtaisesti siedettävä ankaraa ja epäasiallistakin menettelyynsä ja käyttäytymiseensä kohdistuvaa arvostelua.

Poliisi katsoo, että Halla-aho on tviitillään osallistunut Hussein on itse käynnistämään julkiseen debattiin. Hussein on debatilla pyrkinyt vaikuttamaan yleiseen mielipiteenmuodostukseen ulkomaalaistaustaisten henkilöiden kokemasta syrjinnästä. Tällä asialla on yleistä poliittista merkitystä.

Tutkinnanjohtajan mukaan tässä asiassa on kysymys Halla-ahon tviittiin sisältyvän kritiikin ja tyylin asianmukaisuuden arvostelusta, ja tämä arvostelu kuuluu kaikille avoimeen ja vapaaseen julkiseen kansalaiskeskusteluun.

Tutkinnanjohtaja lausuu, että sananvapaus on keskeinen poliittinen perusoikeus moniarvoisessa yhteiskunnassa, ja oikeusvaltiossa sananvapautta voidaan rajoittaa vain silloin, kun se on muiden oikeuksien tai yleisen turvallisuuden vuoksi välttämätöntä. Näin ollen poliisin mukaan tässä asiassa on kyse sallitusta sananvapauden käytöstä.